Djevel (band)

**Djevel** er et black metal-band fra Oslo som ble startet i 2009 av Trånn (Trond) Ciekals.

Stilmessig ligger Djevel nær 90-tallets norske bølge av svartmetall, og anmeldere trakk gjerne frem hvordan bandet lyktes i å fremkalle den kalde svartmetall-lyden. Ciekals anså seg selv om puritaner hva gjaldt black metal og var svært kritisk til band som blandet inn andre sjangere eller stilelementer. – Jeg har ikke inkorporert nye stiler siden jeg starta i 1992. Det vil jeg påstå. Jeg har noen synspunkter på hvordan uttrykket vårt skal være, som jeg forholder meg ganske strengt til. Jeg lager alt på klassisk gitar. *(Ciekals, 2018)* 

Tekstene er på norsk, med tema som gamle norske hedenske og djevelske ritualer og Svartedauden. Albumcoverne er designet av kunstnerene Truls Espedal og Danny Larsen, med innspill på bruk av symboler fra Ciekals og Dirge Rep.

## Historie
Djevel var opprinnelig et soloprosjekt for gitarist og låtskriver Trånn Ciekals etter at han forlot bandet Ljå.

I 2011 ga Djevel ut debutalbumet *Dødssanger* på Aftermath Music, produsert av Ruben Willem fra Haust. Første versjon av bandet besto, i tillegg til Ciekals, av Lloyd «Mannevond» Hektoen og Erlend Hjelvik. Anders «Hjort» Mosness bidro som studiomusiker på trommer.

Til andreplata, *Besatt av maane og natt* (2013), var Per «Dirge Rep» Håvarstein (Gehenna, Enslaved) kommet med som fast bandmedlem på trommer.

Foran den femte plata, *Blant Svarte Graner* (2018) var Hjelvik og Dirge Rep ute, og Djevel besto av Ciekals, Mannevond og Bård «Faust» Eithun (trommer). Albumet hadde Svartedauden som tema og fikk god mottakelse blant kritikerne. 

De foreløpig tre siste albumene (2021–2024) dannet en trilogi med natt som overhengende tema. Eskil «Kvitrim» Blix har nå erstattet Mannevond på bass og vokal, men sistnevnte var fremdeles med på bass på liveopptredener.

Ciekals uttrykte motstand mot turneer og aktivt promoteringsarbeid, noe som var en av hovedårsakene til at bandet aldri har skiftet til et større plateselskap. De har allikevel spilt en rekke enkeltkonserter og på festivaler som Inferno Metal Festival, Beyond The Gates og Midgardsblot.

### Ciekals dør, bandet oppløses, et siste album (2025)
Ciekals døde i februar 2025. Djevels gjenværende medlemmer, Faust og Kvitrim, kunngjorde i mars samme år at de ville gjennomføre to allerede planlagte konserter 21. og 22. november på Parkteatret i Oslo, «som en hyllest til livet og musikkverket til Trånn Ciekals», med Jan Even Åsli som erstatter for Ciekals på gitar. Senere la de til en konsert i Trondheim 8. november. De annonserte at Ciekals’ kone, musikeren Alina «Lamia Vox» Antonova, skulle opptre på de to Oslo-konsertene med musikk hun og Ciekals laget under prosjektnavnet Høstkvæld, med Håvard «Haavard» Jørgensen (Ulver) som ekstraartist den andre kvelden. Bandet uttalte at «dette vil være siste sjanse til å se Djevel noensinne».

På tidspunktet for Ciekals’ død hadde han materiale til to nye album ferdigskrevet, men ikke innspilt. I august 2025 kunngjorde de gjenværende bandmedlemmene at det vil komme et tiende og siste album basert på dette materialet. Utgivelsesdatoen er per november 2025 ennå ikke annonsert, men bandet har lagt ut oppdateringer fra innspillingsprosessen på sosiale medier.

## Anerkjennelse
Djevel vant Spellemannprisen 2021 i klassen metal for albumet *Tanker som rir natten*. For albumet *Naa skrider natten sort* ble Ciekals nominert til Edvard-prisen 2023 i åpen klasse.

## Medlemmer
* Ciekals (Trånn Ciekals) – gitar, vokal (2009–2025)
* Kvitrim (Eskil Blix) – bassgitar, ekstremvokal (2021–)
* Faust (Bård Eithun) –  trommer (2018–)

#### Live-medlemmer
* Mannevond (Lloyd Hektoen)  – bassgitar (2021–)
* Nosophoros (Esten Rødsten Sivertsen) – gitar (2020–)

### Tidligere medlemmer
* Erlend Hjelvik – ekstremvokal (2009–2017)
* Hjort (Anders Mosness) – trommer (studio, 2011)
* Dirge Rep (Per Håvarstein) – trommer (2012–2017)
* Mannevond (Loyd Hektoen) – bass (2009–2020), ekstremvokal (2017–2020)

## Diskografi
Alle utgivelser på Aftermath Music.
* 2011: *Dødssanger* 
* 2012: *Besatt av maane og natt* (EP)
* 2013: *Besatt av maane og natt*
* 2015: *Saa raa og kald*
* 2016: *Norske ritualer*
* 2018: *Blant svarte graner*
* 2018: *Vettehymner (EP)*
* 2019: *Ormer til armer, maane til hode*
* 2021: *Tanker som rir natten*
* 2022: *Naa skrider natten sort*
* 2024: *Natt til ende*

## Referanser


## Eksterne lenker
*